Det er det pure opspind og en mediehetz. Sådan lyder det fra tidligere forstander på døgninstitutionen Solhaven i Farsø, efter han og 11 andre tidligere ansatte nu er tiltalt for systematisk vold mod en lang række unge på stedet.

- Nogle af vores beboere er blevet truet til at komme med anklagerne mod os, siger Søren Virenfeldt, der er tidligere forstander på Solhaven. Han mener ikke, at tiltalen mod ham holder vand. - Vi har i gennem mange år taget mod unge, som ingen andre vil gøre noget for og gjort et stort stykke arbejde for dem. Så er der enkelte, der ikke kan få deres vilje, og så kommer de med sådanne beskyldninger mod os, siger Søren Virenfeldt. Han mener, at de tidligere beboere er blevet truet til at anklage stedets personale for at være voldelige, og ifølge Søren Virenfeldt mener stedets advokater ikke, at tiltalen kan holde i retten. Søren Virenfeldt, tidligere forstander, er på orlov, mens sagen står på.